b'\n_START_ARTICLE_\nG\xc3\xa1bor Kozsok\xc3\xa1r\n_START_SECTION_\nBiografie\n_START_PARAGRAPH_\nG\xc3\xa1bor Kozsok\xc3\xa1r s-a n\xc4\x83scut la data de 31 ianuarie 1941 \xc3\xaen comuna Ghidfal\xc4\x83u (jude\xc8\x9bul Covasna). A absolvit \xc3\xaen anul 1961 Facultatea de Drept a Universit\xc4\x83\xc8\x9bii "Babe\xc8\x99-Bolyai" din Cluj. De asemenea, este licen\xc8\x9biat \xc3\xaen \xc8\x99tiin\xc8\x9be politice, specializarea \xc8\x99tiin\xc8\x9be politico-economice, la Institutul pentru preg\xc4\x83tirea cadrelor \xc3\xaen problemele conducerii social-politice Bucure\xc8\x99ti (1985)._NEWLINE_Dup\xc4\x83 absolvirea Facult\xc4\x83\xc8\x9bii de Drept, G\xc3\xa1bor Kozsok\xc3\xa1r a lucrat ca procuror la Procuratura raionului F\xc4\x83g\xc4\x83ra\xc8\x99, Procuratura local\xc4\x83 Sf. Gheorghe \xc8\x99i Procuratura jud. Covasna. Apoi a fost promovat ca procuror-\xc8\x99ef al Procuraturii locale Sf. Gheorghe, procuror-\xc8\x99ef adjunct al Procuraturii jude\xc8\x9bului Covasna. De asemenea, a fost \xc8\x99i primar al ora\xc8\x99ului Covasna._NEWLINE_\xc3\x8en perioada 1990-1998, G\xc3\xa1bor Kozsok\xc3\xa1r  a fost senator de Covasna, fiind ales pe listele partidului UDMR. \xc3\x8en legislatura 1990-1992 a fost membru al Biroului Permanent al Senatului, vicepre\xc8\x99edinte al Senatului (septembrie - octombrie 1992) precum \xc8\x99i membru \xc3\xaen grupurile parlamentare de prietenie cu Republica Islamic\xc4\x83 Iran, Republica Libanez\xc4\x83, Australia, Regatul Thailanda, Canada, Republica Elen\xc4\x83 \xc8\x99i Republica Italian\xc4\x83. \xc3\x8en urm\xc4\x83toarele legislaturi, a fost pre\xc8\x99edinte al Comisiei permanente pentru probleme de munc\xc4\x83, protec\xc8\x9bie social\xc4\x83 \xc8\x99i s\xc4\x83n\xc4\x83tate, vicepre\xc8\x99edinte al Senatului \xc8\x99i secretar al Senatului. \xc3\x8en legislatura 1996-2000, G\xc3\xa1bor Kozsok\xc3\xa1r  a fost membru \xc3\xaen grupurile parlamentare de prietenie cu Republica Panama \xc8\x99i Republica Italian\xc4\x83. G\xc3\xa1bor Kozsok\xc3\xa1r  a demisionat la data de 9 iulie 1998 din Parlamentul Rom\xc3\xa2niei, fiind numit judec\xc4\x83tor la Curtea Constitu\xc8\x9bional\xc4\x83 a Rom\xc3\xa2niei, pentru un mandat de 9 ani care a expirat la data de 13 iulie 2007. Acest mandat nu a fost re\xc3\xaennoit deoarece legea interzice dou\xc4\x83 mandate._NEWLINE_G\xc3\xa1bor Kozsok\xc3\xa1r a urmat un curs postuniversitar \xc3\xaen specialitatea drept penal \xc8\x99i drept procesual penal, precum \xc8\x99i trei cursuri de perfec\xc8\x9bionare profesional\xc4\x83. El a fost distins cu Diploma de merit pentru importanta contribu\xc8\x9bie la edificarea statului de drept \xc3\xaen Rom\xc3\xa2nia, conferit\xc4\x83 de Uniunea Juri\xc8\x99tilor \xc8\x99i revista "Palatul de Justi\xc8\x9bie" (1992). De asemenea, este autor de articole, comentarii \xc8\x99i note, publicate de revistele de drept din Rom\xc3\xa2nia._NEWLINE_\xc3\x8en anul 2000, a fost decorat de c\xc4\x83tre pre\xc8\x99edintele Rom\xc3\xa2niei, Emil Constantinescu, cu Ordinul Na\xc8\x9bional "Pentru Merit" \xc3\xaen grad de Mare Cruce.'